PLANET ส่งซิกผลงานไตรมาส 3/61 พลิกกำไร หลังเร่งส่งมอบงานต่อเนื่อง-คุมต้นทุนดี
PLANET ส่งซิกผลงานไตรมาส 3 พลิกกำไร หลังเร่งส่งมอบงานต่อเนื่อง-คุมต้นทุนดี หนุนผลงานปีนี้เทิร์นอะราวด์
31 ต.ค. 2561

นายประพัฒน์ รัฐเลิศกานต์ กรรมการผู้อำนวยการและหัวหน้าเจ้าหน้าที่บริหาร บริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PLANET เปิดเผยว่า แนวโน้มผลประกอบการในงวดไตรมาส 3/61 มีโอกาสสูงที่จะพลิกกลับมาเป็นบวก จากในช่วงไตรมาส 2/61 มีขาดทุนสุทธิ 6.42 ล้านบาท หลังจากในช่วงครึ่งแรกของปีนี้บริษัทได้เร่งส่งมอบงานให้ลูกค้าอย่างต่อเนื่อง และยังมีงานในมือที่อยู่ระหว่างรอทยอยส่งมอบให้ลูกค้าอีกจำนวนมาก
ขณะเดียวกันบริษัทยังควบคุมต้นทุนค่าใช้จ่ายในองค์กรได้อย่างมีประสิทธิภาพ ทำให้มั่นใจว่าทิศทางการดำเนินธุรกิจหลังจากนี้ จะสามารถเติบโตดีและสามารถกลับมาเทิร์นอะราวด์ได้อย่างแน่นอน
ทั้งนี้ ปัจจุบันบริษัทมีงานในมือ (Backlog) ประมาณ 300 ล้านบาท และคาดว่าจะทยอยรับรู้เข้ามาในช่วงที่เหลือของปีนี้ราว 60% ส่วนงานโครงการประมูลขนาดใหญ่นั้นอยู่ระหว่างเตรียมยื่นซองประมูลโครงการอุปกรณ์สื่อสารของ การไฟฟ้าส่วนภูมิภาค (กฟภ.) มูลค่างานประมาณ 2,000 ล้านบาท ช่วงเดือนธันวาคมนี้ และคาดว่าจะรู้ผลได้ภายในเดือนมีนาคม 2562
นอกจากนี้ยังได้ปรับกลยุทธ์โดยเพิ่มสัดส่วนยอดขายบริการ จากเดิม 20% ของปีที่ผ่านมาเป็น 30% ด้วยการรับรู้รายได้จากบริการรูปแบบใหม่คลาวด์ออฟฟิศ (Cloud Office) ที่คิดค่าบริการเป็นรายเดือน อาทิ ระบบโทรศัพท์สำนักงาน (Cloud PBX) และระบบประชุมทางไกลผ่านจอภาพ (Cloud Video) เนื่องจากรายได้บริการมีกำไรขั้นต้นสูงกว่ารายได้จากการขายสินค้า และบริษัทฯยังรักษาอัตรากำไรขั้นต้นอยู่ที่ 23%
“ตอนนี้นอกจากบริษัทจะอยู่ในช่วงของการเร่งส่งมอบงานแล้ว ยังมีการออกผลิตภัณฑ์ใหม่ๆ มาตอบสนองความต้องการของกลุ่มลูกค้าอย่างต่อเนื่อง อย่างไรก็ตาม ที่สำคัญที่สุดคือ บริษัทมุ่งเน้นยึดถือการดำเนินธุรกิจภายใต้การกำกับดูแลกิจการที่ดีซึ่งดำเนินการมาอย่างยาวนาน”นายประพัฒน์ กล่าว